Davíð Janis
Davíð Janis (fæddur Anis; 4. febrúar 1946 – 12. nóvember 2021) var íslensk-indóneskur fyrrum körfuknattleiksmaður. Hann var einn af fyrstu erlendu körfuknattleiksmönnunum hér á landi er hann gekk til liðs við KR árið 1970.

Æska
Davíð fæddist og ólst upp á eyjunni Súmötru í Indónesíu.

Körfuboltaerill
Davíð lék með unglingalandsliði Indónesíu áður en hann fór til náms við háskólann í Arizona og tók þá upp nafnið David Janis. Árið 1970 fluttist hann með íslenskri konu sinni til Íslands og hóf í kjölfarið að leika með KR. Hann lék með KR í Evrópukeppni bikarhafa árið 1970 og árið 1972 varð hann Reykjavíkurmeistari með félaginu.

Árið 1973 fékk hann íslenskan ríkisborgararétt og íslenskaði fornafn sitt í Davíð.

Haustið 1973 færði hann sig yfir til ÍS og árið 1974 lék hann með liðinu á Norðurlandamóti háskóla sem fram fór í Reykjavík. Árið 1977 gekk hann aftur til liðs við KR eftir veru í Fram.

Þjálfaraferill
Davíð þjálfaði meistaraflokk kvenna hjá Fram veturinn 1976–77 en það var eina tímabilið sem félagið tók þátt í Íslandsmóti kvenna.

Heimildir

Íslenskir körfuknattleiksmenn
Leikmenn Úrvalsdeildar karla í körfuknattleik